ธนาคารกรุงเทพ แนะผู้ใช้อินเทอร์เน็ตแบงก์กิ้ง ต้องพิมพ์ URL เองทุกครั้ง
หลังพบมิจฉาชีพลวงลูกค้ากรอกข้อมูลในเว็บปลอม ก่อนสวมรอยโอนเงินออก เหตุลูกค้ากดค้นหาเว็บไซต์จากผู้ให้บริการโปรแกรมค้นหา (Search engine) ซึ่งมิจฉาชีพได้เข้ามาซื้อโฆษณาเพื่อเชื่อมต่อไปยังเว็บไซต์ปลอมที่มีชื่อ URL ใกล้เคียงกับเว็บไซต์ของธนาคาร
11 ม.ค. 2566

ตามที่มีข่าวปรากฏในสังคมออนไลน์เกี่ยวกับลูกค้ารายหนึ่งที่ต้องการเข้าใช้บริการอินเทอร์เน็ตแบงก์กิ้ง โดยกดค้นหาเว็บไซต์จากผู้ให้บริการโปรแกรมค้นหา (Search engine) ซึ่งมิจฉาชีพได้เข้ามาซื้อโฆษณาเพื่อเชื่อมต่อไปยังเว็บไซต์ปลอมที่มีชื่อ URL ใกล้เคียงกับเว็บไซต์ของธนาคาร จนเป็นเหตุให้มิจฉาชีพนำข้อมูลไปสวมรอยเพื่อทำรายการโอนเงินของลูกค้านั้น
 
นายกิตติ โฆษะวิสุทธิ์ ผู้จัดการจัดการความปลอดภัยด้านเทคโนโลยีสารสนเทศ ธนาคารกรุงเทพ จำกัด (มหาชน) เปิดเผยว่า ธนาคารมีความห่วงใยในความปลอดภัยของลูกค้าทุกท่าน สำหรับกรณีล่าสุดที่ลูกค้าผู้ใช้บริการอินเทอร์เน็ตแบงก์กิ้งถูกหลอกลวงเอาข้อมูล ขอแนะนำให้เพิ่มความระมัดระวังในการเข้าใช้งาน ด้วยการพิมพ์ URL ของเว็บไซต์ธนาคารด้วยตนเอง โดยหลีกเลี่ยงการกดลิงก์ต่าง ๆ ที่อาจแนบมากับสื่อหรือการค้นหาผ่านโปรแกรม Search engine ต่าง ๆ ที่อาจถูกมิจฉาชีพแฝงตัวเข้ามาลวงเอาข้อมูลสำคัญ เช่น รหัส PIN และ OTP (One-time password) เพื่อนำไปสวมรอยทำโจรกรรม
  
นอกจากนี้ ธนาคารขอเรียนให้ลูกค้าทุกท่านทราบว่า ธนาคารไม่มีนโยบายสอบถามหรือขอข้อมูลส่วนตัวและเอกสารส่วนบุคคลของลูกค้า เช่น รหัสผู้ใช้ (Username) รหัส PIN หรือ รหัส OTP จากลูกค้าแต่อย่างใด ลูกค้าจึงควรระมัดระวังและตรวจสอบให้แน่ใจก่อนกรอกข้อมูลส่วนตัวดังกล่าวลงในเว็บไซต์
 
ธนาคารกรุงเทพให้ความสำคัญกับความมั่นคงปลอดภัยในการพัฒนาเทคโนโลยีเพื่อตอบโจทย์ความต้องการและพฤติกรรมของลูกค้า โดยลูกค้าทุกท่านสามารถติดตามข้อมูลข่าวสารได้จากสื่อประชาสัมพันธ์ของธนาคารกรุงเทพทุกช่องทาง ได้แก่ เว็บไซต์ธนาคาร, Bangkok Bank LINE Official หรือหากต้องการคำแนะนำ บริการ หรือความช่วยเหลือเพิ่มเติม สามารถติดต่อธนาคารได้ที่สาขาธนาคารกรุงเทพทั่วประเทศ หรือบัวหลวงโฟน โทร.1333 หรือ 0 2645 5555